אסתר רמון

אסתר רמון בגבעת רם, ירושלים 1959
אסתר רמון (נולדה ב-28 ביולי 1924) היא מייסדת החברה הגנאלוגית הישראלית, ממניחות היסוד של הוראת הגאוגרפיה בישראל.<ref name=":0"></ref>

== ביוגרפיה ==
אסתר רמון (לבית וייל) נולדה בשנת 1924 בעיר זארבריקן שבחבל הסאר (אז בשליטת חבר הלאומים). היא עלתה לארץ בינואר 1936, והתיישבה עם משפחתה בחיפה.<ref></ref><ref></ref>

לאחר לימודים ב"סמינר למורים בית הכרם" בירושלים (היום המכללה האקדמית לחינוך ע"ש דוד ילין) לימדה בקבוצת גבע בעמק יזרעאל. ב-1948 התגייסה לפלמ"ח ושירתה כמורה לחיילים עולים בגדוד הרביעי של הפלמ"ח. רמון לימדה עברית במשלטים בדרך לירושלים וליוותה את חיילי הגדוד בקרבות בנגב.<ref></ref>

לאחר מלחמת העצמאות, בשנים 1949–1954, למדה היסטוריה, גאוגרפיה וחינוך באוניברסיטה העברית בירושלים. רמון נמנתה על המחזור הראשון שלמד לתואר מוסמך במחלקה לגאוגרפיה שהוקמה ב-1949 על ידי פרופסור דוד עמירן. במקביל, החל מ-1952, החלה ללמד היסטוריה, גאוגרפיה ואזרחות בתיכון בית הכרם (שנקרא בהמשך התיכון ליד האוניברסיטה – ליד"ה) עד לפרישתה בשנת 1984. במקביל היא הדריכה פרחי הוראה לגאוגרפיה, ומורים בבית הספר לחינוך באוניברסיטה העברית. רמון חיברה חוברות לימוד להוראת המקצוע, ועבדה בפיתוח אמצעי המחשה במרכזיה הפדגוגית של משרד החינוך בירושלים.<ref name=":1" />

בשנות ההוראה האחרונות שלה החלה לעסוק יחד עם תלמידיה בתיכון ליד האוניברסיטה בחקר שורשי המשפחות שלהם. בראשית שנות ה-80, היא הייתה בין המייסדים של החוג לחקר שורשי המשפחה בקהילת מבקשי דרך בירושלים, שהפך ב-1983 לחברה הגנאלוגית הישראלית.<ref></ref><ref name=":0" /> רמון נמנתה על העורכים של כתב העת של החברה "שרשרת הדורות",<ref></ref> וחיברה ספר על תולדות משפחת הומבורגר מקרלסוהה שבגרמניה (משפחת אמה, אליס וייל לבית הומבורגר) שמתאר את תולדות המשפחה מן המאה ה-17 ועד 1990. היא הדריכה וסייעה לרבים בחקר שורשי משפחותיהן בין השאר באמצעות המחשב ובאמצעות שימוש בתוכנות חדשות.

רמון מתגוררת בירושלים, הייתה נשואה לשמואל רמון (נפטר ב-1999), אמא לשלושה ילדים וסבתא לתשעה נכדים. בנה, ד״ר אמנון רמון הוא היסטוריון, סגן ראש המכון לחקר ארץ ישראל ויישובה ביד יצחק בן-צבי וחוקר בכיר במכון ירושלים למחקרי מדיניות.

אסתר רמון זכתה לתואר יקירת העמותה הישראלית לחקר שורשי משפחה (עיל"ם), אחת משתי העמותות שממשיכות את החברה הגנאלוגית הישראלית.<ref></ref>

== כתביה ==
* אסתר רמון ושמעון שרוני, מדריך לאמצעי הוראה בגאוגרפיה, 1974<ref name=":1"></ref>
* Esther Ramon, The Homburger family from Karlsruhe: a family study, 1674-1990 (Jerusalem: Posner, 1992)<ref></ref>
* אסתר רמון, מפות רקע (מפות סתומות) לשם מה? (ירושלים: כרטא תש"ל)<ref></ref>

== קישורים חיצוניים ==
* [https://www.youtube.com/watch?v=FkavdJeb3IU ראיון עם אסתר רמון], פרויקט תיעוד דור תש"ח - עמותת תולדות ישראל, יוטיוב
* [https://www.palmach.org.il/veterans/veteranpage/?itemId=86221 אסתר רמון], באתר הפלמ"ח
* [https://www.youtube.com/watch?v=g5fBEIp2rzI&list=PL-0uvNlrXN3E5D_XVLGqtHpg7fTNQMrR9&index=4&t=19s ראיון עם אסתר רמון] במסגרת הכנס "דוד עמירן ויסודה של המחלקה לגיאוגרפיה באוניברסיטה העברית"

== הערות שוליים ==

קטגוריה:גנאלוגים יהודים
קטגוריה:ישראליות ילידות גרמניה
קטגוריה:ישראלים ילידי גרמניה
קטגוריה:לוחמות הפלמ"ח
קטגוריה:מורות בישראל
קטגוריה:סגל התיכון ליד האוניברסיטה
קטגוריה:ירושלים: אישים
קטגוריה:ישראליות שהגיעו לגיל מאה
קטגוריה:ישראלים שהגיעו לגיל מאה
קטגוריה:יהודיות שהגיעו לגיל מאה
קטגוריה:יהודים שהגיעו לגיל מאה
קטגוריה:ישראלים שנולדו ב-1924
קטגוריה:ישראליות שנולדו ב-1924